Jósʼin binyakao xínkjín je testigole Jeobá kʼianga kjoañʼai faʼatojin\nKʼianga jngo kjoaxkón sʼe, jin xi testigole Jeobá maijin kjitʼanangi binyakoaijin xíngijin xi kjoaxkón bichóne. Kʼianga kʼoanʼiaijin bakoníjin nga ñaki tsjoachaijin xíngijin (Juan 13:34, 35; 1 Juan 3:17, 18). Jósʼin binyakoaijin xíngijin.\nNikatíoníjin tao̱n xi kʼoasʼin machjén. Nichxin kjoatse, kʼianga jngo kjinrá kisʼe ya Judea, je chjotale Cristo xi ya tsʼe Antioquía kisikasénle tao̱n je ndsʼe̱ xi ya tjío (Hechos 11:27-30). Kʼoati nʼiaijin ndʼaibi, kʼianga sʼejinnajin nga kjoañʼai tjíofaʼatojin je ndsʼaijin ya jñani xin naxinandá, nikatíoníjin tao̱n ya jtínnajin ánni nga je nikasénsínile (2 Corintios 8:13-15).\nBinyakaoníjin xíngijin. Je xi chjotajchínga sʼin tjío ya jñani kjoaxkón kasokó básjai ngatsʼi xi ya tjíojin ya jtín jña bʼakaole kʼoa kʼoasʼin majngoni kon. Tsakui nichxin je ndsʼee xi kui xá kjinele nga binyakao xíngiaa jña kjoaxkón kasokó je kʼoendajin nga katabʼaile tsojmi xi ma chine, nandá, najño, nga katamaxkile kʼoa nga kuijnyísjaile niʼya jña koationi je ndsʼee xi kjoaxkón kabichóne. Nʼio nkjín ndsʼaijin kao tichjaijin xi jenʼio nda be josʼin maxá xi fitsjoánganʼio ya jñani kjoaxkón sʼe kʼoa jé be gastole. Tjínkʼa xi kui bʼéndaya je niʼya xi kabitson kʼoa tsakuije̱ Ndʼia jña chotʼayá. Kʼianga kʼoasʼin jtín tiyuijin kʼoa nga nixájtínjin kui xi binyakaonajin nga ngisa xátíya nixáijin ya jñani kjoaxkón bichó. Je xi ngisa binyakoaijin jéní xi tongóson sʼin makjainnajin, tonga kʼoati binyakoaijin chjota xi kjaʼaí jokji tje̱n kʼoamanajin, alikui kui mangínnijin jme relijión tjíojin (Gálatas 6:10).\nNinʼioníjin kon chjota kʼoa ʼmiyalaijin jotso Biblia. Je xi ngisa machjénle je chjota xi kjoaxkón bichóne kuinga si̱nʼio kon. Kʼoa je xi koa̱n tsjoále nganʼio xi machjénle jéní Jeobá, nga̱ jéní “Niná xi tsʼe ngayije kjoanijetakon” (2 Corintios 1:3, 4). Kʼoa kuinga ʼmiyasínilaijin je chjota xi kjoaba tjíojin jme kjoachoya xi tsjoá Biblia, kʼianga je Gobierno xi tsʼe Niná jeme kjoaʼaxin je kjoaxkón xi kʼoasikji kjoaʼaon kao kjoañʼai síkatíojinná (Apocalipsis 21:4).\nÁnni nga kjitʼanangi binyakaosínijin xíngijin kʼianga kjoaxkón bichóne.\nJméni xi ʼmiyalaijin je chjota xi kjoaxkón bichóne nga ninʼiuijin kon.\nTikasénlai tsa ʼyani Tikasénlai tsa ʼyani Jósʼin binyakoaijin xíngijin kʼianga kjoañʼai faʼatojin